CELEX: 62008TN0426
Language: el
Date: 2008-09-22 00:00:00
Title: Υπόθεση T-426/08: Προσφυγή της 22ας Σεπτεμβρίου 2008 — Ιταλική Δημοκρατία κατά Επιτροπής των Ευρωπαϊκών Κοινοτήτων

22.11.2008   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 301/56
            
         Προσφυγή της 22ας Σεπτεμβρίου 2008 — Ιταλική Δημοκρατία κατά Επιτροπής των Ευρωπαϊκών Κοινοτήτων
   (Υπόθεση T-426/08)
   (2008/C 301/94)
   Γλώσσα διαδικασίας: η ιταλική
   Διάδικοι
   
      Προσφεύγουσα: Ιταλική Δημοκρατία (εκπρόσωπος: P.Gentili, avvocato dello Stato)
   
      Καθής: Επιτροπή των Ευρωπαϊκών Κοινοτήτων
   Αιτήματα της προσφεύγουσας
   Η προσφεύγουσα ζητεί από το Πρωτοδικείο:
   
               —
            
            
               να ακυρώσει την απόφαση της Επιτροπής της 8ης Ιουλίου 2008, κοινοποιηθείσα στις 11 Ιουλίου 2008 υπό τον αριθμό Ε(2008) 3411, περί εξαιρέσεως από την κοινοτική χρηματοδότηση ορισμένων δαπανών που πραγματοποιήθηκαν από τα κράτη μέλη στο πλαίσιο του Ευρωπαϊκού Γεωργικού Ταμείου Προσανατολισμού και Εγγυήσεων (ΕΓΤΠΕ), τμήμα Εγγυήσεων, και στο πλαίσιο του Ευρωπαϊκού Γεωργικού Ταμείου Εγγυήσεων (ΕΓΤΕ), καθό μέτρο επιφέρει ορισμένες χρηματοδοτικές διορθώσεις αφορώσες δαπάνες εκ μέρους της Ιταλίας.
            
         Ισχυρισμοί και κύρια επιχειρήματα
   Με την προσβαλλόμενη απόφαση, η Επιτροπή εξαίρεσε από την κοινοτική χρηματοδότηση, με την οποία επιβαρύνεται το ΕΓΤΠΕ, τέσσερις κατηγορίες δαπανών που πραγματοποίησε η Ιταλία κατά την διάρκεια των γεωργικών περιόδων 2001 έως 2006. Πρόκειται συγκεκριμένα για διορθώσεις αφορώσες ορισμένες επιστροφές για την εξαγωγή οπωροκηπευτικών και ζάχαρης, για τις ενισχύσεις μεταποιήσεως των εσπεριδοειδών κατά τα οικονομικά έτη 2004 και 2005, για το ύψος της εφαρμοστέας στα γαλακτοκομικά προϊόντα συμπληρωματικής εισφοράς, προϊόντα, των οποίων ο όγκος παραγωγής και εμπορίας υπερβαίνει τις γαλακτοκομικές ποσοστώσεις που χορηγήθηκαν κατά τη διάρκεια της περιόδου εμπορίας 2002/2003, και για τις ενισχύσεις ανά έκταση αροτραίων καλλιεργειών κατά τη διάρκεια των περιόδων 2004, 2005 και 2006.
   Προς στήριξη των επιχειρημάτων της, η προσφεύγουσα επικαλείται την ορθότητα και την καταλληλότητα των πραγματοποιηθέντων ελέγχων.
   Επικαλείται συγκεκριμένα παράβαση της υποχρεώσεως αιτιολογήσεως, της αρχής της αναλογικότητας, των άρθρων 11, 12 και 14 του κανονισμού (ΕΚ) 1392/2001 της Επιτροπής, της 9ης Ιουλίου 2001, για λεπτομέρειες εφαρμογής του κανονισμού (ΕΟΚ) 3950/92 του Συμβουλίου για τη θέσπιση συμπληρωματικής εισφοράς στον τομέα του γάλακτος και των γαλακτοκομικών προϊόντων (1), του άρθρου 7, παράγραφος 4, του κανονισμού (ΕΚ) 1258/1999 του Συμβουλίου, της 17ης Μαΐου 1999, περί χρηματοδοτήσεως της κοινής γεωργικής πολιτικής (2), του άρθρου 31 του κανονισμού (ΕΚ) 1290/2005 του Συμβουλίου, της 21ης Ιουνίου 2005, για τη χρηματοδότηση της κοινής γεωργικής πολιτικής (3), των άρθρων 22 και 30 του κανονισμού (ΕΚ) 2419/2001 της Επιτροπής, της 11ης Δεκεμβρίου 2001, για τη θέσπιση λεπτομερών κανόνων εφαρμογής του ολοκληρωμένου συστήματος διαχειρίσεως και ελέγχου για ορισμένα καθεστώτα κοινοτικών ενισχύσεων που θεσπίστηκαν με τον κανονισμό (ΕΟΚ) 3508/92 (4), και των άρθρων 50, 51 και 30 του κανονισμού (ΕΚ) 796/2004 της Επιτροπής, της 21ης Απριλίου 2004, σχετικά με τη θέσπιση λεπτομερών κανόνων για την εφαρμογή της πολλαπλής συμμορφώσεως, της διαφοροποιήσεως και του ολοκληρωμένου συστήματος διαχείρισης και ελέγχου που προβλέπονται στον κανονισμό (ΕΚ) 1782/2003 του Συμβουλίου για τη θέσπιση κοινών κανόνων για τα καθεστώτα άμεσης στηρίξεως στα πλαίσια της κοινής γεωργικής πολιτικής και για τη θέσπιση ορισμένων καθεστώτων στηρίξεως για τους γεωργούς (5).
   
      (1)  ΕΕ L 187 της 10.7.2001, σ. 19.
   
      (2)  ΕΕ L 160 της 26.6.1999, σ. 103.
   
      (3)  ΕΕ L 209 της 11.8.2005, σ. 1.
   
      (4)  ΕΕ L 327 της 12.12.2001, σ. 11.
   
      (5)  ΕΕ L 141 της 30.4.2004, σ. 18.